
A konduktori szakmára és a konduktorképzésre vonatkozó nézetek összefüggéseinek vizsgálata. (A konduktorképzésről és a jövőképről alkotott nézetek feltására, összefüggéseinek vizsgálata.)

Kutatásom során a hallgatói- és konduktori nézetek feltárásával foglalkozom, amelynek célja, hogy felmérjem, miként vélekednek a konduktorképzésbe érkező-, képzésben levő- és a képzést elvégzett fiatal konduktorok a Pető András Karon nyújtott oktatásról, valamint a konduktori pályáról és a továbbtanulásról. A vizsgálatot személyes érdeklődésem mellett a témán belüli kutatások alacsony száma és szükségessége indokolja.
Eredményeimet a Pető András Karon jelenleg tanuló 1-4. évfolyamos hallgatók, illetve 10, legfeljebb 10 éve végzett konduktor véleményeinek és nézeteinek elemzéséből fogalmaztam meg. Vizsgálatom során alkalmaztam a ’mixed methods’-kombinált kutatási megközelítést, amely alapján kvantitatív és kvalitatív vizsgálatokat végeztem, így számszerűsített és szöveges elemzés formájában egyaránt megfogalmazhattam eredményeimet. Az adatokat elsősorban saját készítésű, 13 nyílt- és 12 zárt végű kérdésből álló online kérdőív és 24 kérdésből álló félig strukturált interjú eszközének segítségével vettem fel 2023. telétől 2024. tavaszáig. A trianguláció elvének érvényesítése érdekében a jelenleg végzős hallgatók egy kisebb csoportjával további fogalomtérkép, illetve mondatbefejezés formájában került sor nézeteik megfogalmazására.
Vizsgálatom eredményei rámutattak, hogy a hallgatók és konduktorok alapvetően elégedettek a képzéssel, valamint javaslatokat is gyűjtöttem az előadások és gyakorlatok szervezését illetően. A felsőbb éves hallgatók és konduktorok egyező javaslatára indokolt lenne a dokumentációírás és a szülőkkel folytatott kommunikáció gyakorlása már a képzés során. A továbbtanulásról és jövőképről alkotott nézetek a legtöbb esetben változást mutatnak a képzésben eltöltött idő során, azonban a hallgatók túlnyomó többsége támogatja és szeretne is továbbtanulni, hogy minél több területre betekintést nyerhessenek és jobb szakemberré válhassanak ezáltal.
 



